स्‍मार्ट सिटी की रेस में पीछे हुआ लखनऊ, लाेग नहीं दे रहे अपना सुझाव

लखनऊ. मोदी सरकार की स्‍मार्ट सिटी योजना से लोगों को काफी ज्‍यादा उम्‍मीदें हैं। देश के तमाम शहर स्‍मार्ट सिटी की लिस्‍ट में शामिल होना चाहते हैं, लेकिन लगता है कि नवाबों के शहर लखनऊ के लोगों को इसमें कोई खास दिलचस्‍पी नहीं है। जहां दूसरे शहरों के लोग अपने शहर को स्‍मार्ट सिटी बनाने को लेकर लगातार सुझाव दे रहे हैं, वहीं राजधानी के लोग इसमें काफी पीछे हैं। ऐसे में लखनऊ के स्‍मार्ट सिटी बनने का सपना अधूरा रह सकता है।

इलाहाबाद-झांसी, वाराणसी से पीछे है लखनऊ

दरअसल, लोगों की वोटिंग के आधार पर स्मार्ट सिटी बनने वाले शहरों का चयन किया जाना है। इसमें वर्तमान में यूपी के शहरों में सबसे आगे इलाहाबाद चल रहा है। इलाहाबाद के 62 हजार लोग अपने शहर को स्मार्ट सिटी बनाने के लिए सुझाव दे चुके हैं। वहीं, झांसी के लिए करीब 38 हजार सुझाव आ चुके हैं, जबकि पीएम मोदी के लोकसभा क्षेत्र वाराणसी को स्मार्ट सिटी बनाने के लिए करीब 5535 लोग अपनी राय दे चुके हैं। लखनऊ में ये आंकड़ा तीन हजार तक भी नहीं पहुंचा है।

लोगों का सहयोग मिलना जरूरी

नगर निगम के अपर आयुक्त पीके श्रीवास्तव का कहना है कि लोग लखनऊ को स्मार्ट सिटी बनाने में पूरी तरह से उदासीन हैं। वे अपना काम छोड़कर my gov.in पर जाकर सुझाव नहीं देना चाहते हैं। यही वजह है कि हम स्‍मार्ट सिटी की रेस में पिछड़ते जा रहे हैं। पीके श्रीवास्‍तव ने बताया कि केंद्रीय शहरी विकास मंत्रालय के अनुसार, जिस शहर को स्मार्ट सिटी बनाने के लिए लोग ज्‍यादा वोट करेंगे, उनको ज्‍यादा नंबर दिए जाएंगे और उनका चुनाव स्‍मार्ट सिटी के लिए होगा। देशभर से इस चरण में 20 शहरों का चयन किया जाना है, जिसे स्मार्ट सिटी बनाया जाएगा। इसके लिए लखनऊ नगर निगम कवायद भी कर रहा है, लेकिन लोगों का सहयोग मिलना जरूरी है।